Solvejg Eriksen

Solvejg Marie Wexelsen Eriksen (1903–1993) var en norsk journalist, forfatter, oversetter, filmregissør, manusforfatter og kvinnesakskvinne.

 Bakgrunn 
Hun var datter av presten og stortingsmannen Alfred Eriksen, også kalt «Karlsøypresten», som blant annet grunnla avisen Nordlys. Moren var Sigrid Marie født Wexelsen. I 1981 ga hun ut sin fars dagboksnotater fra 1905 i bokform; da hadde hun allerede utgitt boken Brød i himmelen. Historien om Karlsøypresten og hans hustru. Et tidsbilde fra sosialismens første kampår og Det mannsdominerte samfunn (1976) om sine foreldre. Hun hadde seks eldre brødre, og tittelen på den selvbiografiske debutromanen Den ene – og de seks henspilte på dette. Både i debutromanen og i oppfølgeren Skyggedans fra 1980 modellerte hun hovedpersonen «Caroline Holm» med utgangspunkt i sitt eget liv.

Hennes fars bror Adam Eriksen var far til kunstmalerne Bjarne Eriksen og Sigurd Eriksen.

 Karriere 
Fra 1932 og utover på 1930-tallet var Solvejg Eriksen journalist i avisen Tidens Tegn; etter krigen skrev hun i avisen Morgenposten. Hun var også filmanmelder. Hun forfattet og oversatte flere bøker i ulike sjangre, og skrev både skuespill og film-manuskripter. I 1954 hadde hun regi og manus på filmen Cecilia, som handlet om lesbisk kjærlighet.

 Legatstifter 
Solvejg Eriksen opprettet i sitt testament Solvejg Wexelsen Eriksens legat for stipend til skrivekyndig kvinne som skriver om kvinnesak.

 Bibliografi 
 Som forfatter 
 1940: Yrkeskvinner (skuespill) – urpremiere på Nationaltheatret i 1940
 1942: Den ene – og de seks (selvbiografisk roman)
1942: Tom og hunden hans (barnebok), illustrert av Georg Winther
1943: Jeg vil til filmen: et gløtt i ord og bilder bak kulissene i norsk film; utgitt under psevdonymet Småen
1945: Hele Norges Lalla i tekst og bilder. Et liv i trofast tjeneste hos Thalia (biografi) – om revystjernen Lalla Carlsen
1946: Forfengelighetens marked. Mennesker i livets hverdag; illustrert av Gunnar Bratlie
1946: En kvinne uten våpen. Skuespill i 3 akter og 7 scenebilder. Et forspill og et etterspill (skuespill)
1949: De stjal vårt liv (roman)
 1950: To minutters stillhet (skuespill) – oppført på Oslo Nye Teater i 1950
 ?: Sangen om Jacqueline (skuespill) – antatt av Oslo Nye Teater, ikke oppført
1976: Brød i himmelen. Historien om Karlsøypresten og hans hustru. Et tidsbilde fra sosialismens første kampår og Det mannsdominerte samfunn
1978: Sangen om Karina. En tidsaktuell roman om rotløs ungdom (ungdomsbok)
1980: Skyggedans: en familie i oppløsning (selvbiografisk roman)
1981: Sannheten. Fra en modig manns – sogneprest, stortingsmann, dr. phil. Alfred Eriksens – dagbok 1905
1982: Veldedighetens ofre og andre historier om mennesker i livets hverdag. En annerledes novellesamling (noveller)
1987: Jeg vil fange en mann. Historien om en moderne Askepott (satirisk samtidsroman)

 Som oversetter 
 1945: Onde øyne søker et barn av Tove Ditlevsen
1945: Født til gråt av Johanne Buchardt
1946: En gjest av Carl Erik Soya
1946: Barndommens gate av Tove Ditlevsen; nyutgivelse i Den norske bokklubben i 1978
1947: For barnets skyld av Tove Ditlevsen

 Filmer 
 1942: Det æ'kke te å tru (spillefilm) – manusforfatter
 1954: Cecilia (spillefilm) – regissør og manusforfatter
 1959: Min tause venn (kortfilm)

 Referanser 

 Eksterne lenker 


Kategori:Norske forfattere
Kategori:Norske oversettere
Kategori:Norske dramatikere
Kategori:Norske manusforfattere
Kategori:Personer fra Karlsøy kommune
Kategori:Norske filmregissører